Opdateret klokken 11.50 med citater fra Rasmus Paludan.

Assens/Faaborg: Det er forbudt at samle mere end 10 personer i det offentlige rum på grund af risiko for smitte med coronavirus. Forbuddet gælder dog ikke politiske forsamlinger eller demonstrationer, og derfor er det lovligt, at Rasmus Paludan planlægger at besøge Assens og Faaborg søndag eftermiddag.

Ifølge Rasmus Paludans facebookprofil kommer Stram Kurs til Torvet i Assens klokken 16 og til Torvet i Faaborg klokken 17.30.

"Formålet er at have en rolig dialog med de lokale, som måtte have en interesse for Stram Kurs' plan for at redde Danmark" står der om arrangementet på Facebook.

Fyns Politi vil være til stede i Assens og Faaborg søndag, oplyser politiets vagtchef Steen Nyland til fyens.dk.